„Č. Milošo gimtinės vietovardžiai“, Kėdainių rajono savivaldybės vyr. specialistas, kraštotyrininkas, vietovardžių tyrėjas Rytas Tamašauskas

Č. Milošo gimtinės vietovardžiai

Tarp tikrųjų Č. Milošo žemių buvo Lietuva. Lietuvos širdis – gimtoji Kėdainių apskritis ir Nevėžio slėnis. Nevėžio kraštovaizdyje – Šetenių dvaro sodyba ir jų apylinkės. Lietuva – tai pirmiausia Šeteniai, kur pradžia ir ištakos. Šeteniai – atskaitos taškas, teikiantis jėgų gyvenimui ir kūrybai: „Tu buvai mano pradžia, ir vėl esu drauge su Tavim, čia, / kur pramokau keturių pasaulio šalių. // Žemai anapus medžių Upės šalis, anapus manęs ir sodybos / Miško šalis, dešinėje Brastos šalis, kairėje – / Kalvės ir Kelto“ (iš eil „Šeteniuose“).

Č. Milošo tekstuose kelissyk pastebimi erdvės krypties, geografiniai keturių pasaulio šalių motyvai – vakarai, rytai, šiaurė ir pietūs, kurie yra daiktiški (šviesa, kvapas, upė, bala, miškas, medis, gyvenvietė, sodyba, kalva, kalvė...), nes pirmiausia susieti atminties vaizdais. Išties tai gimtinė Šeteniai, namai, – taip persismelkę vaikystėje, kad svetur tampantys asmens tapatybės orientyru ir kūrybos atskaitos tašku. Ir atsidūrus svetur, ta aplinka nėra ignoruojama, atsiranda sąlytis, nes, sutelkus mintimis dėmesį į vaikystės šalį („ten ir praeityje“), kyla gebėjimas suvaldyti „čia ir dabar“ pasaulį. Todėl po 52-ejų metų sugrįžus į gimtinę, likęs erdvės pojūtis, aplinkos realybėje visais jutimais (vaikšto, rega, kvapas...) staiga patiriamas dvasinis nušvitimas ir atsiveriama jausmais pasauliui. Vėl ten, kas vis gyvenime gydė sielą ir buvo kūrybos šaltinis.

Kalvė ir Keltas buvo konkrečios žmogaus gyvenimo ir veiklos vietos, lygiai kaip ir kitose pasaulio kryptyse esanti Upė, Šventoji Brasta ir Miškas. Tačiau vaikystės regose ir patirtyse iš tolimos vaizdo bei laiko perspektyvos tie objektai žymi dvasios būseną, atsiskleidžia kaip buvusio mikropasaulio paribio nuorodos, to paribio reikšmingiausiems egzistenciniams fragmentams suteikti vardai. Tai vaiko visatos simboliai.

Pranešime nagrinėti kai kurie Apytalaukio, Šetenių ir Šventybrasčio apylinkių vietovardžiai, didžiausias dėmesy skirtas 1935 metų Lietuvos vardyno anketose esantiems tekstams.

 „Isos slėnio kultūrinis pirmavaizdis; Č. Milošo GINIE ir lietuviškų vietovardžių kontekstas“, Vytauto Didžiojo universiteto mokslo darbuotoja, doc. dr. Nijolė Taluntytė 

Iki šiol nėra vieningos nuomonės, kuriam etniniam regionui, Žemaitijai ar Aukštaitijai, priskirti Nevėžio upės baseino gyventojus. Kai kurių tyrinėtojų teigiama, kad visa Vidurio Lietuvos žemuma su Upytės žeme ir Kauno apylinkėmis priklausė žemaičiams. Tokiai nuomonei pritarė ir kalbininkas Zigmas Zinkevičius. XIII a. Nevėžio baseino gyvenvietės sudarė administracinį vienetą – Upytės žemę. Joje buvo priskaičiuojama keletas laukų (administracinių centrų): Upytė, Liauda, Krakės, Dotnuva, Arvistava, Labūnava, Pėdžiai, Kulva ir Žeimiai. XIV a. Upytės apylinkės jau buvo tankiai gyvenamos. Kapinynuose randami kalavijai ir raitelio įranga liudija anksti pradėjusią formuotis bajoriją.

Kad Nevėžio žemumos teritorija buvo gana struktūruota, rodo ir gyvenviečių pavadinimai. Kai kurie yra ypatingi, išskiria Nevėžio žemumą iš kitų Lietuvos teritorijų.  Apie išskirtinumo pojūtį ne kartą rašė Č. Milošas. „Isos Slėnyje“ jis kalba, kad jie, Lietuvos bajorai, jautėsi esą kitokie, nei Lenkijos bajorai. Esą tie buvo ištižėliai, o va Isos slėnio bajorai buvę išdidūs, atkaklūs, nebijantys gintis nuo priešo. Č. Milošo tėvonija yra Vandžiogala. Vandžiogaloje dar išlikę rašytojo giminės kapai. Toponimas Vandžiogala yra susijęs su visa virtine gala komponento darinių, paplitusių Vidurio Lietuvos toponimijoje. Toponiminio tyrimo metu buvo lokalizuoti Lietuvos administracinio suskirstymo žinyne užrašyti toponimai su sandu -gala.

Nevėžio pakrantėmis driekiasi oikonimai su dažna jų struktūroje priesaga -ainiai, pradedant nuo Kauno galima vardinti: Romainiai, Šilainiai, Berlainiai, Lentainiai, Josvainiai,Vilainiai, Kėdainiai, Šateiniai, Bakainiai. A. Vanagas miesto vardą Kėdainiai (senesnė lytis Kėdainys) manė esant asmenvardinės kilmės ir siejo su asmenvardžiu Kėdainis. Tačiau kitus, tokius kaip Raseiniai, Romainiai, Lentainiai susieti su asmenvardžiais nėra paprasta. Apmąstyti, pasidalinti tuo, ką žinome, ir padiskutuoti apie Nevėžio žemumos kultūros indėlį į Lietuvos valstybės susiformavimą – toks buvo  pranešimo tikslas.

„Kuršių pėdsakai Klaipėdos krašto vietovardžiuose“, Lietuvių kalbos instituto vyr. mokslo darbuotoja, dr. Dalia Kiseliūnaitė


Klaipėdos kraštą įprasta laikyti Mažosios Lietuvos dalimi, Prūsijos valstybės pakraščiu, lietuvių etnoso teritorijos dalimi, kurioje didžiausią pėdsaką paliko vokiečių (rečiau prisimenama kitų Europos kraštų) ateivių kolonizacija. Nusakydamas savo tapatybę kiekvienas klaipėdiškis akcentuoja tai, kas jam svarbu. Neretas prisimena ir dar ankstyvesnį laiką, savo kuršių protėvius, bandydamas ieškoti sąsajų ne tik su gimtinėje rasta archeologine medžiaga, bet ir su vietovardžiais bei asmenvardžiais. Kalbėdami apie kuršių kalbos pėdsakus Klaipėdos krašte, turėtume skirti du jos sluoksnius: iki Ordino karų pabaigos, apie kurį mažai turime duomenų, ir po jų, kai XV – XVII a. į Klaipėdos kraštą patraukė būriai kolonistų iš Kuršo. Šie atsinešė ne tik savo asmenvardžius, kurių gana gausiai vėliau išliko kaimų varduose, bet ir gerokai paveikė vietines lietuvių tarmes. O Kuršių nerijoje jų kalba nustelbė visas kitas ir konkuravo tik su stipria ir valstybės stiprinama vokiečių kalba. Nors „naujieji kuršiai“ jau buvo sulatvėję, tačiau tai buvo dar ankstyva vakarinio latvių kalbos dialekto stadija, todėl jų išsinešta kalba ir etninė kultūra turėjo būti išsaugojusi nemažai kuršiškų bruožų, kurie mums dabar labai svarbūs, norint bent dalinai rekonstruoti išnykusią baltų kalbą ir suvokti baltų kalbų bendrumą apskritai. Kėdainiečiams, kaip ir kitiems Lietuvos gyventojams, turėtų būti įdomu lankantis pajūryje atpažinti neįprastai skambančius, tačiau tikrai ne vokiškus vietų vardus. 

